Bya BENJAMIN SSEBAGGALA
EBIRIWO mu Eklezia Katolika ekiseera kino, bangi babiraba ng’akayuuguumo n’okutuuka okulowooza nti Klezia erimu ebiwayi!
Faaza Jacinto Kibuuka abadde aweerereza mu Ssaza Ekkulu erya Kampala, wiiki eno Ssaabasumba Dr. Cyprian Kizito Lwanga yamuyimirizza ng’amuvunaana okukakanyala n’atagondera bakama be bye baamulagira.
Ku Lwokutaano yalangiridde nti ayabulidde Klezia atandike okusaba ebibye mu Bantioki. Ono tali yekka, Fr. Anthony Musaala ye yasooka okuvaayo n’ayabulira Klezia.
Faaza Kibuuka abadde aweerereza mu nkola y'Ekikatoliki eya Kalizimatiki eyitibwa Catholic Charismatic Renewal.
Bano mu Uganda bakulirwa Omusumba w’e Lugazi Christopher Kakooza eyalondebwa olukiiko lwa Klezia olwa Episcopal Conference.
Fr. Yakobo Buuzaabalyawo Ssebayigga bwanamukulu w’e Kamwokya ye ssentebe w’aba Kalizimatiki mu Kampala.
Tukukubidde ttooci mu ntandikwa y’ensinza ya Kalizimatiki n’engeri gye yasaasaanamu mu Uganda. Msgr. Wynand Katende omwogezi wa Klezia mu Ssaza Ekkulu erya Kampala akunnyonnyola akawonvu n’akagga ku kisinde kino:
Ekibiina ekirimu abantu abangi kibeeramu okutabuka naye ekikulu y'engeri gy’obikwatamu. Kalizimatiki (Charismatic) kigambo ekitali mu bitabo ebitukuvu era si kya Luganda naye kiva mu kigambo ‘Charism’ ekitegeeza ebitone Katonda by’agabira obwereere ng’akiwadde omuntu olw’okwagala okugasa abalala.
Obuzibu we buva ye muntu okufuna ebitone bino n’ayagala abyekomye ng’omuntu. Mu bbaluwa ya Paul Omutume esooka eri Abakolinso (1 Koriti 12) annyonnyola ebitone eby’omwoyo okuli: okuyigiriza ekigambo, okuwonya n’ennimi naye kino si kingi mu bantu. Waliwo abasawo ng’asobola okukuwa eddagala n’owona nga Bulaaza Anatoli. Paul agamba nti Katonda abituwa okuzimba Klezia (mu mubiri gwa Kristu).
Paapa Yoana XXIII yayolesebwa mu lukiiko olwa Vatican Council II n’alaba enkyukakyuka ezaali zeetaagibwa okuzza obuggya Klezia ezaamalirizibwa Paapa John Paul IV era olwamaliriza olukiiko luno ky'ekiseera we yalangirira Abajulizi ba Uganda. Paapa yalangirira nti buli muntu akozese ekitone kye, ababirina mubireete bigase Klezia.
CHARISMATIC ETANDIKA:
Mu 1967 mu Dukwesin University eya Amerika waaliyo abayizi abeekolamu omulimu. Bwe baali beegayirira ne balaba nga waliwo abafunye okwolesebwa okwenjawulo.
Omusumba Joseph Suenens yatandika okubalunnamya. Wano ne Vatican we yatandikira enkola eno mu Bannaddiini n’abantu baabulijjo.
Abantu balunnamizibwa nti oyo afunye ekitone akyanjule mu bakulembeze mu ddiini bakirunnamye. Bwe bakigaana kireke naye obuzibu waliwo abaguguba ne bagenda mu maaso.
Mu Eklezia Mwoyo mutuukirivu y’alunnamya ebitone ng’ayita mu bakulembeze. Abamu bwe babagaana beewaggula ne babikozesa bubi.
Omusumba Kakooza baamulonda okulunnamya ebitone bino, ekitone kibeeramu okwetowaza n’obukkakkamu. Katonda ng’akuwadde ekitone teyejjusa era takikuggyaako wabula ku lunaku olw’oluvannyuma agenda kukwegaana.
ENSINZA ETUUKA MU UGANDA
Wano twalinawo Fr. Joseph Kamya twali tukyali mu seminaaliyo e Katigondo ng’abayizi basisinkana babiri oba basatu ne basinza n’okusoma Bayibuli.
Fr. Sievas yali munnansi wa German yatandikawo ekifo kya Emmaus Centre mu ssaza lya Kasana- Luweero. Eno waaliyo enteekateeka ya Life in the spirit seminars.
Abantu batendekebwa mu nsonga ez'enjawulo ssinga babeera bakizudde nti balina ebitone mu nsinza eya kalizimatiki. Ekibi bangi ebitone babikozesa kunoonya nsimbi.
KLEZIA ERUnnAMYA KU NSINZA YA KALIZIMATIKI
Ekitone nga kino tokireeta mu Mmisa wakati. Okusabira abantu olina kukikola ng’emmisa tennatandika oba ng’ewedde.
Tewali Mmisa yakuwonya, buli Mmisa esomebwa mu Klezia ebeera ya kuwonya.
Babayita mu mbeera ey’emisomo ne babajjukiza eby’okukola.
Buli ssaza, Omusumba alikulembera ateekawo omuntu abalunnamya. Ekizibu ekiri mu ggwanga enzikiriza ya kalizimatiki ekyuse olw’embeera eri mu bantu ng’obwavu n’endwadde. Abalina ebitone balowooza nti bagenda kukozesa embeera abantu gye balimu. Abantu beekwata kw’oyo gwe basuubira nti ajja kubasabira bavvuunuke embeera n’osanga alwadde ng’alemwa okugenda mu ddwaaliro n’asalawo okumusabira.
EBIVUDDEKO KALIZIMATIKI OKUWABA
Nzikiriza nti abakulembeze tetukoze kimala okusomesa abantu katikiisimu.
Abaana babeera mu masomero kusoma bya nsi tebakyasomesebwa ddiini nga bwe kyali emabega. Osanga omwana nga tasobola kusoma ssaala yakulya mmere.
Ekigambo kya Katonda tukibuulira tujuliza obunyiriri naye nga byetusomesa si bye biri mu kitabo kye tujuliza.
Ennono eyalimu enkola ey’ekyoto ng’abaana bakungaana ku kyoto ne basomesebwa yadibizibwa. E Namugongo tuzzizzaawo enkola eno tugijjumbire tusobole okwetereeza.
Omuntu olina okukimanya nti Catholic Charismatic Renewal kivuga naye abantu ne balowooza nti kye kyokka wabula waliyo ebirala bingi nga:Emmanuel Way, Focolare, Namugongo–Kyoto n’ebirala bingi nnyo.
Temulina kwegulumiza - Paapa
PAAPA Francis mu bubaka bwe yaweereza aba kalizimatiki mu Decemba w'omwaka oguwedde nga bali mu lukungaana lwabwe e Yitale, yabategeeza nti, "mmwe mufunye ekitone eky’enjawulo eri Katonda.
Mukifuna lwa Mwoyo Mutukuvu nga muli mu Klezia era mukifuna ku lwa Klezia era abali mu nsinza eno mu mukwano ogwannamaddala ne Yezu Kristu n’Eklezia w’Omukama.
Engeri gye musomesaamu enjiri ya Kristu mulaga Katonda omulamu so si Yezu eyaliwo emyaka 2000 egiyise'. Balaga nti ebitone bya Mwoyo Mukuvu bikyajjudde mu bakkiriza Mu June wa 2014 Paapa yayogera eri Abakristu nga bakungaanidde mu Olympic Stadium e Roma mu lukuhhaana lw’aba Kalizimatiki olwa 37 n’abasaba bamusabire mwoyo mutuukirivu ayongere okumuluhhamya ng’akola emirimu gya Katonda.
Yafukamira wansi ne batandika okumusabira. Yategeeza nti Abakatoliki ab’ensinza eno batulaga okukka kwa Mwoyo Mutukuvu era kitukakatako okuyayaanira okwolesebwa kuno. Obulamu bwe tufuna mu Mwoyo Mutukuvu bitulaga okubeera mu bulamu obw’okweresa n’okwewaayo, obutukuvu n’obuweereza obulaga Katonda omulamu.
Yategeeza nti nga tuli wamu ffenna kitukakatako okutwala mu maaso emirimu gy’Abatume abaweereza mu kiseera kya Maria nnyina Yezu. Yezu n’abategeeza nti, mbategeeza nti buli anzikiriza ajja kutwala mu maaso emirimu gye nkola kati. Yoana 14:12 yabategeeza nti nze nja kukola ebisingawo kuba hhenda mu Ggulu ewa kitaffe.
Abeetaba mu nsinza eya kalizimatiki balaga nti bawaayo omutima gwabwe mu ssaala gye basaba.
Bakakasa nti obuweereza obwannamaddala bwa buli mubatize nga tetufudde ku kitiibwa oba eddaala kw’ali mu Klezia. Yabategeeza nti bw’abalowozaako afuna ekifaananyi ekituufu ekya Klezia.
Endege zibeera nnyingi ne ziyoogaana, bw’owulira amaloboozi n’ennyimba onyumirwa. Klezia ababatize ffenna twenkana tewali alina kwegulumiza oba okulowooza nti ye musukkulumu ku balala.
Akulira kalizimatiki ye Yezu Kristu era kino yakiddihhana ng’abalagira baddemu baanukule ebigambo bye yali ayogera. Mukimanyi bulungi nti mu kiseera ekyasooka nali saagala bye mukola, Nali seetaagira ddala kugabana nsinza ne bye mwali mukola nga tusinza.
Oluvannyuma nabamanyiira ne ntegeera kye mukola n’engeri gye kigasaamu Klezia. Ekiseera ekyaddako bannonda okukulira kalizimatiki mu Argentina. Bangamba nti buli we mubeera mwetikka ekitabo ekitukuvu naddala endagaano empya.
Yababuuza oba n’okutuusa kati bakyakikola bonna ne baanukula nti ye. Yabaanukula nti yali takakasa wabula n’abakubiriza buli asiba omugugu ky’abeera asoosaamu kuba kye kirina buli ekyetaagibwa mu bulamu bw’omuntu.
Yabalabula baleme kuwuguka, kukozesa ddembe Mwoyo Mutukuvu ly’abawa kuba amanyi bulungi bye beetaaga ku buli mutendera gwa bulamu n’emyaka omuntu gy’alimu.
Yabagaana okwegulumiza okulowooza nti omuntu afuga buli kimu n’ava ku kisa kya Katonda n’okusalawo ani ateekwa okusabirwa essaala ey’enjawulo.
Yabasuubiza okujaguza nabo olunaku lwe lumu mu St. Peter’s Square mu 2017.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn